《青山云一坞图》
元代·贡性之

青山青，青欲断，青山断处云如幔。人家深住坞东头，刚被云遮一多半。

山兮云兮窅莫分，鸡犬遥隔云中闻。有时随风或凌乱，长日与山相吐吞。

城中车马多如织，没马红尘深几尺。只有富贵解留人，且与云山未曾识。

吁嗟山中人，梦忆云中君。卷舒随所适，放浪由天真。

我昔西游登五老，五老诸峰插晴昊。酒酣放歌谪仙句，拟共云松结巢好。

江郎自是青云姿，按图笑索云山诗。从来知尔出山去，为雨为霖当及时。

作者简介：元明间宣城人，字友初，一作有初。师泰侄。以胄子除簿尉，有刚直名。后补闽省理官。明洪武初，征录师泰后，大臣有以性之荐，乃避居山阴，更名悦。其从弟仕于朝者，迎归金陵、宣城，俱不往。躬耕自给，以终其身。门人私谥真晦先生。有《南湖集》。